钦定古今图书集成/明伦汇编/官常典/第497卷 > 王建及
## 钦定古今图书集成/明伦汇编/官常典/第497卷 > 王建及

按《五代史唐臣传》：建及，许州人也。少事李罕之，从罕
之奔晋，为匡卫指挥使。梁、晋战柏乡，相距鄗邑野河
上，镇定兵扼河桥，梁兵急击之。庄宗登高台，望见镇、
定兵将败，顾建及曰：“桥为梁夺，则吾军危矣，柰何？”建
及选二百人驰击梁兵，梁兵败解去。从战莘县故元
城，皆先登陷阵，以功累拜辽州刺史，将银枪效节军。
晋攻杨刘，建及躬自负葭苇堙堑，先登拔之。从战胡
柳，晋兵已败，与梁争土山，梁兵先至，登山而阵。庄宗
至山下，望梁阵坚而整，呼其军曰：“今日之战，得山者
胜。”因驰骑犯之，建及以银枪军继进。梁兵下走，阵山
西，晋兵遂得土山。诸将皆言溃兵未集，且暮不可战。
阎宝曰：“彼阵山上，吾在其下，尚能击之，况以高而击
下，不可失也。”建及以为然，因白庄宗曰：“请登高望臣
破敌。”即呼其众曰：“今日所失辎重，皆在山西，盍往取
之。”即驰犯梁阵，梁兵大败。晋遂军德胜，为南北城于
河上。梁将贺瓌攻其南城，以竹笮维战舰于河，晋兵
不得渡，南城危甚。庄宗积金帛于军门，募能破梁战
舰者，至于吐火禁咒，莫不皆有。建及重铠执槊，呼曰：
“梁、晋一水间尔，何必巧为！吾今破之矣！”即以大瓮积
薪，自上流纵火焚梁战舰，建及以二舟载甲士随之，
斧其竹笮，梁兵皆走，晋军乃得渡，救南城，瓌围解去。
自庄宗得魏博，建及将银枪效节军。建及为将喜，以
家赀散士卒。庄宗遣宦官韦令图监其军，令图言建
及得“士心，惧有异志，不可令典牙兵”，即以为代州刺
史。建及怏怏而卒，年五十七。